JWD ออกหุ้นกู้ 600 ลบ.อายุ 3 ปี ดอกเบี้ย 4% เปิดจองซื้อ 18-20 ก.พ.63
JWD ออกหุ้นกู้ 600 ลบ.อายุ 3 ปี ดอกเบี้ย 4% เปิดจองซื้อ 18-20 ก.พ.63
JWD ออกหุ้นกู้ 600 ลบ.อายุ 3 ปี ดอกเบี้ย 4% เปิดจองซื้อ 18-20 ก.พ.63
12 ก.พ. 2563

บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ได้ยื่นแบบแสดงรายการข้อมูลของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2563 มูลค่า 600 ล้านบาท อายุ 3 ปี ครบกำหนดไถ่ถอนปี พ.ศ.2566 มีอัตราดอกเบี้ยคงที่ร้อยละ 4.00 ต่อปี จ่ายดอกเบี้ยทุก 3 เดือนตลอดอายุหุ้นกู้
โดยเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระยะเวลาจองซื้อหุ้นกู้ระหว่างวันที่ 18-20 ก.พ.63 ผ่านธนาคารกสิกรไทย และธนาคารธนชาต ซึ่งเป็นผู้จัดการการจัดจำหน่ายหุ้นกู้
สำหรับอันดับความน่าเชื่อถือของ JWD อยู่ที่ “BBB (tha)” แนวโน้มเครดิตมีเสถียรภาพ จากบริษัท ฟิทช์ เรทติ้งส์ (ประเทศไทย) จำกัด เมื่อวันที่ 23 ก.ค.62
ทั้งนี้ บริษัทมีวัตถุประสงค์นำเงินไปใช้ชำระหนี้ตั๋วแลกเงินชุดที่จะครบกำหนดไถ่ถอนในวันที่ 11 มี.ค.63 จำนวน 300 ล้านบาท และ 19 มี.ค.63 จำนวน 200 ล้านบาท โดยในส่วนที่เหลือ บริษัทจะใช้เป็นเงินทุนหมุนเวียนในการดำเนินธุรกิจ ซึ่งคาดว่าจะใช้ภายในเดือน มี.ค.63